Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τον τερματικό εξοπλισμό τηλεπικοινωνιών,τον εξοπλισμό των δορυφορικών επίγειων σταθμών, καθώς και την αμοιβαία αναγνώριση της πιστότητας αυτών των εξοπλισμών»

(96/C 204/02)

Στις 14 Μαρτίου 1996, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 3 Απριλίου 1996 με βάση εισηγητική έκθεση του κ. Mobbs.

Κατά τη 335η σύνοδο ολομέλειάς της (συνεδρίαση της 24ης Απριλίου 1996), η Οικονομική και Κοινωνική Επιτροπή υιοθέτησε με 100 ψήφους υπέρ, 1 ψήφο κατά και 4 αποχές, την ακόλουθη γνωμοδότηση.

1. Εισαγωγή

Το 1987, η Επιτροπή αποφάσισε να κωδικοποιούνται όλες οι νομικές πράξεις το αργότερο μετά τη δέκατη τροποποίησή τους τονίζοντας, συγχρόνως, ότι τούτο αποτελεί τον ελάχιστο κανόνα, καθώς και ότι η κωδικοποίησή τους πρέπει να πραγματοποιείται κατά ακόμη μικρότερα χρονικά διαστήματα.

Τον Δεκέμβριο του 1994, το Συμβούλιο, το Κοινοβούλιο, και η Επιτροπή συμφώνησαν να εφαρμόζεται μια ταχεία διαδικασία για πράξεις που υποβάλλονται για κωδικοποίηση, εφόσον δεν υπάρχει καμία αλλαγή ουσίας.

Η πρόταση της Επιτροπής εμπίπτει στην προαναφερόμενη διαδικασία και συνδυάζει σε ένα ενιαίο κείμενο τις εξής δύο οδηγίες:

91/262/ΕΟΚ του Συμβουλίου της 29ης Απριλίου 1991, σχετικά με τον τερματικό εξοπλισμό τηλεπικοινωνιών, περιλαμβανομένης και της αμοιβαίας αναγνωρίσεως της πιστότητας, και

93/97/ΕΟΚ του Συμβουλίου της 29ης Οκτωβρίου 1993, για τη συμπλήρωση της οδηγίας 91/263/ΕΟΚ όσον αφορά τον εξοπλισμό των δορυφορικών επίγειων σταθμών.

2. Γενικές παρατηρήσεις

Η ΟΚΕ επικροτεί κάθε ενέργεια που απλοποιεί τα κείμενα και τη νομοθεσία της Κοινότητας και συντελεί στη σαφέστερη και ευκολότερη κατανόησή τους.

Η Επιτροπή δηλώνει ότι έγιναν μόνο οι αλλαγές που επιβάλλονται στο πλαίσιο της κωδικοποίησης. Εντούτοις, η εξέταση του κειμένου καταδεικνύει ότι ορισμένες λέξεις τροποποιήθηκαν κατά τρόπο που επηρεάζει σημαντικά την έννοιά τους, λόγω των μεταφραστικών προβλημάτων, καθώς και ότι υφίστανται τυπογραφικά λάθη και/ή ανάγκη διασαφήνισης. Το θέμα αυτό συζητήθηκε με την Επιτροπή, η οποία είναι εν γένει σύμφωνη. Κατά συνέπεια, η ΟΚΕ εκτιμά ότι η Επιτροπή θα πρέπει να ελέγξει το κείμενο.

3. Ειδικές παρατηρήσεις

3.1. Άρθρο 7

3.1.1. Ορισμένα κράτη μέλη έχουν ήδη μεταγράψει την οδηγία 91/263/ΕΟΚ στην εθνική νομοθεσία, λαμβάνοντας πλήρως υπόψη το άρθρο 6. Αυτά τα κράτη μέλη, συνεπώς, χορηγούν το σήμα ΕΚ που παρέχεται σύμφωνα με το άρθρο 11 μόνο σε τερματικούς των οποίων έχει εγκριθεί ο τύπος έναντι κοινών τεχνικών προδιαγραφών. Αυτό δεν αποτελεί εναλλακτικό τρόπο ανταπόκρισης στις βασικές απαιτήσεις του άρθρου 4 (γ έως ζ).

3.1.2. Στη συνέχεια η Επιτροπή διευκρίνισε την ερμηνεία της όσον αφορά το άρθρο 6. Σύμφωνα με την ερμηνεία αυτή, η σήμανση σύμφωνα με το άρθρο 11 μπορεί να εφαρμόζεται σε τερματικούς εξοπλισμούς που ανταποκρίνονταν στις διατάξεις για εναρμονισμένα πρότυπα πριν από την περίοδο που αυτά μετατράπηκαν σε κοινές τεχνικές προδιαγραφές (ή ακόμη και εάν δεν μετατράπηκαν ποτέ στις προδιαγραφές αυτές).

3.1.3. Αυτό επέφερε διαφορές μεταξύ των κρατών μελών, δεδομένου ότι ορισμένα κράτη προέβησαν εγκαίρως σε μεταγραφή της οδηγίας, η οποία και έγινε δεκτή από την Επιτροπή ως ορθή μεταγραφή, και συνεπώς βρίσκονται σε μειονεκτική θέση σε σύγκριση με αυτά που μετέγραψαν την οδηγία μετά τη διευκρίνιση της Επιτροπής. Ορισμένα κράτη μέλη είναι σε θέση να παρέχουν ευρωπαϊκή έγκριση σύμφωνα με την οδηγία πριν από άλλα (που απέκλεισαν αυτή τη δυνατότητα στην εθνική τους νομοθεσία).

3.1.3.1. Η Επιτροπή ανέφερε ότι θα δημοσιεύσει σχετική δήλωση στην Επίσημη Εφημερίδα.

3.1.4. Η ΟΚΕ υποδεικνύει, δεδομένου ότι η δήλωση αυτή δεν είναι νομικά δεσμευτική, να προβεί η Επιτροπή έγκαιρα στις σχετικές ενέργειες που θα έχουν νομική ισχύ ώστε να δοθεί στα κράτη μέλη η δυνατότητα να τροποποιήσουν την εθνική νομοθεσία τους.

3.2. Άρθρο 31

3.2.1. Η ΟΚΕ υποδεικνύει να εκδοθεί εκ νέου η οδηγία 89/336/ΕΟΚ περί ηλεκτρομαγνητικής συμβατότητας το γρηγορότερο δυνατό προκειμένου να αποφευχθεί η σύγχυση σχετικά με την απάλειψη του άρθρου 10.4 όπως θεσπίζεται από το άρθρο 9.4 της οδηγίας 91/263/ΕΟΚ.

Βρυξέλλες, 24 Απριλίου 1996.

Ο Πρόεδρος

της Οικονομικής και Κοινωνικής Επιτροπής

Carlos FERRER